FI Euroopan unionin virallinen lehti C 253/14

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskevan hakemuksen julkaiseminen

(2017/C 253/11)

Euroopan komissio on hyväksynyt tämän asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”POMODORINO DEL PIENNOLO DEL VESUVIO”

EU-nro: IT-PDO-02146 – 24.6.2016

SAN ( X ) SMM ( ) APT ( )

1. Hakijaryhmä ja oikeutettu etu

Consorzio di Tutela del Pomodorino del Piennolo del Vesuvio DOP (Pomodorino del Piennolo del Vesuvio -tomaatin suojaamiseksi perustettu ryhmittymä) Piazza Meridiana n. 47 80040 San Sebastiano al Vesuvio (NA) ITALIA Puhelin: +39 0810606007 Sähköposti: piennolodop@pec.it

Consorzio di Tutela del Pomodorino del Piennolo del Vesuvio D.O.P. on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu rekisteröintihakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota muutos koskee

— ☒ Tuotteen kuvaus — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☒ Merkinnät — ☒ Muuta [ajantasaistetut viittaukset lainsäädäntöön ja valvontaelin]

4. Muutoksen (muutosten) tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset)

Tuotteen kuvaus

Muutos 1

Eritelmän 2 artiklan teksti:

”Suojattu alkuperänimitys ”Pomodorino del Piennolo del Vesuvio” on Lycopersicon esculentum Mill -lajin kirsikkatomaatin ekotyypeistä saatu hedelmä. Ekotyypeistä käytetään kansanomaisia nimityksiä ”Fiaschella”, ”Lampadina”, ”Patanara”, ”Principe Borghese” ja ”Re Umberto”, ja niitä on perinteisesti viljelty Vesuviuksen rinteillä […].”

Yhtenäisen asiakirjan 3.2 kohta:

“SAN-tuote ”Pomodorino del Piennolo del Vesuvio” on kirsikkatomaatin ekotyypeistä saatu hedelmä. Ekotyypeistä käytetään kansanomaisia nimityksiä ”Fiaschella”, ”Lampadina”, ”Patanara”, ”Principe Borghese” ja ”Re Umberto”, ja niitä on perinteisesti viljelty Vesuviuksen rinteillä. […].”

muutetaan seuraavasti:

”Suojattu alkuperänimitys ”Pomodorino del Piennolo del Vesuvio” on Lycopersicon esculentum Mill -lajin kirsikkatomaatin ekotyypeistä saatu hedelmä. Ekotyypit ovat alun perin peräisin kansanomaisilla nimillä ”Fiaschella”, ”Lampadina”, ”Patanara”, ”Principe Borghese” ja ”Re Umberto” kutsutuista ekotyypeistä, joita on perinteisesti viljelty Vesuviuksen rinteillä […].”

Perustelut

Teksti on laadittu uudelleen eritelmän 6 kohdan – Yhteys tuotantoympäristöön – mukaisesti sen selventämiseksi, että suojattu alkuperänimitys käsittää kaikki paikalliset ekotyypit, jotka ovat alun perin peräisin kansanomaisilla nimillä ”Fiaschella”, ”Lampadina”, ”Patanara”, ”Principe Borghese” ja ”Re Umberto” kutsutuista ekotyypeistä, joita ennen viljeltiin alueella ja joiden morfologiset ja kemiallis-fysikaaliset ominaisuudet ovat tyypillisiä nimitykselle ”Pomodorino del Piennolo del Vesuvio”.

Muutoksella otetaan huomioon eritelmän 6 kohdassa tarkoitettu perinteinen käytäntö, jonka mukaan viljelijät säilyttävät parhaiden hedelmien siemenet seuraavaa satoa varten. Tämä käytäntö on ajan mittaan johtanut sellaisten siementen käyttöön, jotka on alun perin saatu edellä mainituilla kansanomaisilla nimillä tunnetuista ekotyypeistä.

Eritelmän 6 artiklassa todetaan seuraavaa: ”Tapana oli, että omaan käyttöön tarkoitettujen vihannesviljelmien viljelijät valitsivat soveltuvimpina pitävänsä hedelmät ja ottivat talteen tällaisten hedelmien siemenet lisäysaineistoksi seuraavaa vuotta varten. Niinpä kirsikkatomaatit ”Fiaschella”, ”Lampadina”, ”Principe Borghese”, ”Re Umberto” ja ”Patanara”, joista nykyiset ekotyypit ovat peräisin, olivat tunnettuja ja levinneitä jo1800-luvun alkupuolella.”

Muutos ei koske Pomodorino del Piennolo del Vesuvio -nimityksen ominaispiirteitä. Muutoksen katsotaan näin ollen täyttävän asetuksen (EU) N:o 1151/2012 53 artiklan 2 kohdan a–e alakohdassa asetetut vaatimukset, jolloin se voidaan luokitella vähäiseksi muutokseksi.

Muutos 2

Eritelmän 2 artikla ja yhtenäisen asiakirjan 3.2 kohta:

”Suojan piiriin hyväksytyillä tomaateilla on oltava seuraavat ominaisuudet:

Tuoreena, neljän vuorokauden sisällä poiminnasta:

— paino: enintään 25 grammaa;”

Muutetaan seuraavasti:

”Suojan piiriin hyväksytyillä tomaateilla on oltava seuraavat ominaisuudet:

a) Tuoreena, neljän vuorokauden sisällä poiminnasta: — paino: enintään 30 grammaa.”

Perustelut

Painoa koskeva muutos perustuu Centro Orticolo Campano -keskuksen SeSIRCAn ja CRAAn (Consorzio per la ricerca applicata in agricoltura – maatalousalan soveltavan tutkimuksen yhdistys) puolesta tekemiin tutkimuksiin, jotka vahvistivat viljelijöiden raportoimat empiiriset havainnot siitä, että ensimmäisten kerättyjen terttujen hedelmät (“mamme”), ovat usein 30 gramman painoisia. Muutos on yhtenäisen asiakirjan 5.2 kohdan toisen alakohdan mukainen: “Pomodorino del Piennolo del Vesuvion erityispiirteitä ovat pienen koon (paino 20–30 grammaa,…”. Koska se, että hedelmä voi saavuttaa 30 gramman painon, on jo mainittu ‘Pomodorino del Piennolo del Vesuvio’ -nimityksen yhtenä erityispiirteenä, muutoksen katsotaan täyttävän asetuksen (EU) N:o 1151/2012 53 artiklan 2 kohdan a–e alakohdassa asetetut vaatimukset, jolloin se voidaan luokitella vähäiseksi muutokseksi.

Tuotantomenetelmä

Muutos 3

Eritelmän teksti (5 art.):

”Istutusjärjestelyt ja istutusetäisyys: Istutusvälin on oltava 15–30 cm rivissä ja 80–120 cm rivien välissä. Taimet istutetaan samansuuntaisille riveille säännöllisen etäisyyden päähän toisistaan riveissä ja rivien välissä. Istutustiheys saa olla enintään 45 000 kasvia hehtaaria kohti; […]”

Muutetaan seuraavasti:

”Istutusjärjestelyt ja istutusetäisyys: Istutusvälin on oltava 15–30 cm rivissä ja 80–120 cm rivien välissä. Taimet istutetaan samansuuntaisille riveille säännöllisen etäisyyden päähän toisistaan riveissä ja rivien välissä. Istutustiheys saa olla enintään 55 000 kasvia hehtaaria kohti; […]”

Perustelut

Enimmäisistutustiheyden nostaminen 55 000 taimeen hehtaaria kohti mahdollistaa sen, että viljelijät voivat vaihdella istutusväliä maaperän hedelmällisyyden mukaan. On hyvän maatalouskäytännön mukaista kasvattaa korkealla sijaitsevien tuotantoalueiden, joilla vulkaaninen maaperä on äärimmäisen kuivaa, hehtaarikohtaista istutustiheyttä vesivarojen tehokkaammaksi hyödyntämiseksi ja satoisuuden ja hedelmän laatuominaisuuksien säilyttämiseksi (esim. istutettaessa istutusetäisyydellä 90–100 cm rivien välissä ja 20 cm riveissä istutustiheys on noin 50 000–55 000 kasvia hehtaaria kohti). Muutoksen katsotaan näin ollen täyttävän asetuksen (EU) N:o 1151/2012 53 artiklan 2 kohdan a–e alakohdassa asetetut vaatimukset, jolloin se voidaan luokitella vähäiseksi muutokseksi.

Muutos 4

Eritelmän 5 artiklan teksti:

“Viljelymenetelmä: Pomodorino del Piennolo del Vesuvio -kirsikkatomaatteja viljellään ainoastaan avomaalla; kasveja kasvatetaan pystysuunnassa, ja ne voivat saavuttaa 80 senttimetrin korkeuden […]”

Muutetaan seuraavasti:

“Viljelymenetelmä: Pomodorino del Piennolo del Vesuvio -kirsikkatomaatteja viljellään ainoastaan avomaalla; kasveja kasvatetaan pystysuunnassa, ja ne voivat saavuttaa 1 metrin korkeuden […]”

Perustelut

Kyseistä muutosta perustellaan sillä, että tomaattikasvien on huomattu kasvavan luonnollisesti korkeammaksi tietyillä tuotantoalueilla, joilla maa on tuoreempaa ja hedelmällisempää, esimerkiksi Monten Somman kunnissa. Muutoksen tarkoituksena on mukauttaa tuote-eritelmää tuotanto-alueen todellisten viljelyolosuhteiden mukaiseksi vaikuttamatta hedelmän laatuun ja noudattaen asetuksen (EU) N:o 1151/2012 53 artiklan 2 kohdan a–e alakohdassa vahvistettuja edellytyksiä. Näistä syistä muutos voidaan luokitella vähäiseksi.

Muutos 5

Eritelmän 5 artiklan teksti:

“Erityisviljelyssä sallitaan 16 tonnin yksikkökohtainen enimmäistuotanto hehtaaria kohti.”

Muutetaan seuraavasti:

“Erityisviljelyssä sallitaan 25 tonnin yksikkökohtainen enimmäistuotanto yhtä hehtaaria kohti.”

Perustelut

Eritelmässä ennakoitu 16 tonnin tuotanto hehtaaria kohti on huomattavasti tuottajien eri korkeuksilla saamaa keskimäärää alhaisempi. Suojeluryhmittymän jäsenet tekivät ensimmäisinä nämä empiiriset havainnot, jotka myöhemmin vahvistettiin tieteellisillä tutkimuksilla, jotka Centro Orticolo Campano -keskus toteutti SeSIRCAn ja CRAAn (Consorzio per la ricerca applicata in agricoltura – maatalousalan soveltavan tutkimuksen yhdistys) puolesta. Koska 25 tonnin enimmäistuotos hehtaaria kohti vastaa suojatun alkuperänimityksen Pomodorino del Piennolo del Vesuvion nykyistä tuotantoa ja koska se ei vaikuta hedelmän laatuun, katsotaan, että kyseinen muutos voidaan luokitella vähäiseksi asetuksen (EU) N:o 1151/2012 53 artiklan 2 kohdan a–e alakohdan mukaisesti.

Merkinnät

Muutos 6

Eritelmän 8 artiklan teksti:

”Viittaukset nimiin, maatiloihin, toiminimiin tai yksityisiin tuotemerkkeihin ovat kuitenkin sallittuja, kunhan ne eivät ole luonteeltaan mainostavia tai johda ostajaa harhaan; mikäli etiketissä on tällaisia merkintöjä, niiden kirjasinkoon on oltava suojatun alkuperänimityksen kirjasinkokoa pienempi.”

Muutetaan seuraavasti:

”Viittaukset nimiin, maatiloihin, toiminimiin tai yksityisiin tuotemerkkeihin ovat kuitenkin sallittuja, kunhan ne eivät ole luonteeltaan mainostavia tai johda ostajaa harhaan; mikäli etiketissä on tällaisia merkintöjä, niiden kirjasinkoon on oltava suojatun alkuperänimityksen kirjasinkokoa pienempi, eivätkä ne saa olla samassa kentässä kuin suojattu alkuperänimitys, suojatun alkuperänimityksen tunnus ja EU:n tunnus.”

Perustelut

Muutoksella selvennetään ja täsmennetään eritelmän määräystä, jonka tarkoitus on taata rekisteröidyn nimen ja EU:n tunnuksen parempi näkyvyys etiketissä. Muutos koskee ainoastaan tuotteen merkintöjä, minkä vuoksi katsotaan, että muutos voidaan luokitella vähäiseksi asetuksen (EU) N:o 1151/2012 53 artiklan 2 kohdan a–e alakohdan mukaisesti.

Ajantasaistetut viittaukset lainsäädäntöön ja valvontaelin

Viittaukset asetukseen (EY) N:o 510/2006 korvataan viittauksilla asetukseen (EU) N:o 1151/2012.

7 artiklaa täydennetään valvontaelimen viitetiedoilla.

YHTENÄINEN ASIAKIRJA

“POMODORINO DEL PIENNOLO DEL VESUVIO”

EU-nro: IT-PDO-02146 – 24.6.2016

SAN ( X ) SMM ( )

1. Nimi

“Pomodorino del Piennolo del Vesuvio”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu alkuperänimitys ”Pomodorino del Piennolo del Vesuvio” on Lycopersicon esculentum Mill -lajin kirsikkatomaatin ekotyypeistä saatu hedelmä. Ekotyypit ovat alun perin peräisin kansanomaisilla nimillä ’Fiaschella’, ’Lampadina’, ’Patanara’, ’Principe Borghese’ ja ’Re Umberto’ kutsutuista ekotyypeistä, joita on perinteisesti viljelty Vesuviuksen rinteillä. Muoto on soikea tai hieman luumumainen, kärki esiintyöntyvä, kantaosassa usein harjanteita, paksukuorinen. Hybridien käyttö on kielletty. Suojan piiriin hyväksytyillä tomaateilla on oltava seuraavat ominaisuudet: Tuoreena: koko: paino enintään 30 grammaa; Muotoparametrit: suurimman ja pienimmän halkaisijan välinen suhde 1,2–1,3; kuoren väri: voimakkaan punainen; mallon väri: punainen; rakenne: erittäin kiinteä; maku voimakas, tuntuva ja makean kirpeä; optinen jäämä vähintään 6,5 °Brixin asteikolla mitattuna; kanta lujasti kiinnittynyt. Terttuina säilytetyt tomaatit (al piennolo): kuoren väri: tummanpunainen; mallon väri: punainen; rakenne: kiinteä; maku voimakas ja tuntuva; nestejännitys: alenee säilytyksen lopussa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotanto- ja jalostustoimenpiteiden on tapahduttava tuotantoalueella, ja terttuina (al piennolo) säilytettyjen kirsikkatomaattien säilyttämisessä on noudatettava seuraavia määräyksiä:

— Korjatut tertut (schiocche) kiinnitetään kehän muotoon sidottuun kasvikuidusta valmistettuun lankaan siten, että muodostuu yksi ainoa suuri terttu (piennolo), joka painaa säilyttämisen lopussa 1–5 kilogrammaa. Näin saadut tertut ripustetaan koukkujen tai muiden vastaavanlaisten tukirakenteiden avulla kuivaan ja ilmavaan paikkaan.

— Tertuissa tai pakkauksissa tapahtuvan säilytyksen aikana ei saa käyttää kemiallisia käsittelyjä. Tuotteen suojaamiseksi sallitaan ainoastaan fyysiset keinot, jotka eivät muuta tuotteen ominaisuuksia, kuten hyönteisverkot ja ultraäänilaitteet.

— Terttujen säilytysaikaa ei ole määritelty. Se riippuu siitä, kuinka kauan tuotteen ulkoiset ja aistinvaraiset ominaisuudet säilyvät hyvinä.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuoreina tai säilytettyinä kaupan pidettävien kirsikkatomaattien pakkaamisen on tapahduttava tuotantotiloilla tai niiden välittömässä läheisyydessä tuotantoalueen sisällä, jotta voidaan

— rajoittaa käsittelytoimenpiteet ajankohtaan, jona tomaatit ovat kestävimmillään;

— välttää pakkaamattoman tuotteen pitkät kuljetukset, koska suojaamattomat tomaatit altistuvat silloin mekaaniselle rasitukselle ja varomattomalle käsittelylle;

— varmistaa tuotteen jäljitettävyys.

3.6 Tuotteen, johon rekisteröity nimi viittaa, merkitsemistä koskevat erityiset säännöt

saatettava kulutukseen seuraavissa tarjontamuodoissa:

— tuore tuote myydään irrallisina tomaatteina tai terttuina, jotka on pakattava asianmukaisiin sinetöityihin, vetoisuudeltaan enintään 10 kilogramman pakkauksiin;

— terttuina säilytetty tuote (al piennolo); tertut saavat painaa enintään 5 kilogrammaa, ja ne voidaan myydä joko SAN-tunnuksella varustettuina yksittäisinä terttuina tai asianmukaisissa sinetöidyissä pakkauksissa;

— yksittäisinä tomaatteina tai terttuina säilytetty tuote pakataan sellaisenaan asianmukaisiin sinetöityihin, vetoisuudeltaan enintään 10 kilogramman pakkauksiin.

Etiketeissä on ilmoitettava seuraavat tiedot: ”Pomodorino del Piennolo del Vesuvio” ja ”Denominazione d’Origine Protetta” (suojattu alkuperänimitys) kaikkia muita tietoja suuremmalla kirjasinkoolla, EU:n tunnus; pakkaajan tai tuottajan nimi, toiminimi ja osoite; pakkauksen sisältämä tosiasiallinen määrä. Tunnus koostuu tyylitellystä Pomodorino del Piennolo del Vesuvio -kirsikkatomaatista, jonka kanta jatkuu pitkänä muodostaen Vesuvius-tulivuoren profiilin. Tunnus ja sen värit on kuvailtu yksityiskohtaisesti tuotantoeritelmässä.

4. Maantieteellisen alueen tarkka rajaus

Alue, jolla SAN-tuote ”Pomodorino del Piennolo del Vesuvio” tuotetaan ja pakataan, käsittää seuraavien kuntien alueet Napolin maakunnassa: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco ja Trecase sekä sen osan Nolan kunnasta, jota rajoittavat Piazzola di Nola–Rione Trieste -kantatie (nimellä ”Costantinopoli” tunnettu tieosuus), Lagno Rosario, Ottavianon kunnan raja ja Somma Vesuvianan kunnan raja.

5. Yhteys maantieteelliseen alueeseen

Kirsikkatomaatin viljelyalueen maaperän erityispiirteet liittyvät sen vulkaaniseen alkuperään. Sille on ominaista pyroklastinen maa, jota tavataan kaikkialla Somma-Vesuviuksen tulivuorikompleksin alueella. Maa on muodostunut laava-, tuhka- ja lapillikerrostumien päälle, ja se on erittäin hedelmällistä ja rakenteeltaan hiekkaista, mikä tekee siitä erityisen irtonaista ja vettä läpäisevää. Se on neutraalia tai subalkalista ja sisältää runsaasti ravinteita ja hivenaineita. Ilmasto on enimmäkseen kuiva ja vähätuulinen ja lämpötilat ovat korkeita. Yö- ja päivälämpötilojen väliset suuret erot auttavat osaltaan torjumaan luonnollisella tavalla loistauteja.

Pomodorino del Piennolo del Vesuvion erityispiirteitä ovat pienen koon (paino 20–30 grammaa, suurimman ja pienimmän halkaisijan pieni suhdeluku 1,2–1,3) lisäksi paksu kuori, erityisen luja kiinnittyminen kantaan, joka varmistaa terttujen hyvän koossapysymisen sadonkorjuun ja säilytyksen aikana, korkea sokeri-, happo- ja muiden liukenevien ainesosien pitoisuus, minkä ansiosta tuote säilyy pitkään ilman että sen aistinvaraiset ominaisuudet heikkenevät. Liukenevien ainesosien korkeasta pitoisuudesta johtuen tomaattien sisältämän mehun osmoottinen paine on korkea, minkä vuoksi hedelmä säilyttää pitkään sille ominaisen nestejännityksen ja menettää säilytyksen aikana vain vähän nestettä.

Viljelymenetelmiin vaikuttaa erittäin pirstaleisten, usein pengerrettyjen epäsäännöllisten palstojen sijainti. Viljelytoimenpiteet suoritetaan yleensä käsin perinteisiä menetelmiä noudattaen.

Pomodorino del Piennolo del Vesuvion erityispiirteet ovat tiiviisti sidoksissa sen viljelyalueeseen. Maan vulkaanisen alkuperän ja Somma-Vesuviuksen tulivuoren purkausten aikana kasautuneen pyroklastisen aineksen ansiosta maa on erittäin hedelmällistä. Hiekkaisen rakenteensa vuoksi se on hyvin irtonaista ja vettä läpäisevää, neutraalia tai subalkalista ja sisältää runsaasti ravinteita ja hivenaineita. Imemällä itseensä näitä ainesosia tuote saa sille ominaisen erityislaadun. Kuiva ilmasto, jolle ovat ominaisia yö- ja päivälämpötilojen väliset suuret erot, auttaa torjumaan loistauteja luonnollisella tavalla. Terttuina säilytetty tai säilykkeenä oleva kirsikkatomaatti on yksi vanhimmista ja tyypillisimmistä Vesuviuksen alueen tuotteista. Ensimmäiset teknisesti eritellyt viittaukset löytyvät Regia Scuola Superiore di Agricoltura di Porticin julkaisuista vuosilta 1885, 1902 ja 1916. Kirsikkatomaatin viljely on vakiintunut vuosisatojen varrella, koska laji on viljelyolojen suhteen vaatimaton ja kestää kuorensa rakenteen ansiosta mainiosti pitkän säilytyksen talvikuukausien aikana. Tämäntyyppisen säilytetyn tomaatin pitkä perinne juontaa juurensa ajoilta, jolloin oli tarpeen saada tuoreita tomaatteja myös talvella Napolin alueen keittiölle yleisten, voimakasta makua ja aromia vaativien ruokalajien, kuten pitsan ja perinteisten alkuruokien, asianmukaiseen valmistukseen. Inhimilliset tekijät liittyvät alueen olosuhteita vastaavan viljely- ja säilytysmenetelmän kehittämiseen. Sen erityispiirteitä ovat siementen tuotantoon parhaiten soveltuvien tomaattien valitseminen, kasvin epäsäännöllisen kasvun edellyttämä leikkaaminen, varsien sitominen, ylimääräisten nuppujen poistaminen ja sadonkorjuu, joka tapahtuu poimimalla tertut kokonaisina silloin, kun vähintään 70 % niissä olevista tomaateista on punaisia ja loputkin ovat saamassa väriä. Myös perinteinen säilytysmenetelmä, jonka ansiosta tomaatteja voidaan käyttää kokonaisina ja jalostamattomina sadonkorjuuta seuraavan talven yli, yhdistää tuotteen sen tuotantoalueeseen. Sen mukaisesti tomaatit kerätään kokonaisina terttuina, ja varret punotaan yhteen hamppukuidulla siten, että syntyy yksi ainoa suuri terttu, joka ripustetaan riippumaan katosta asianmukaisesti ilmastoituun tilaan, kuistille tai terassille. Nämä erityispiirteet sekä Vesuviuksen alueelle ominainen ympäristö saavat aikaan aistinvaraisilta ominaisuuksiltaan ja säilyvyydeltään lajissaan ainutlaatuisen tuotteen, jota viljellään ja säilytetään vielä nykyisinkin.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Hallitus on aloittanut kansallisen vastaväitemenettelyn julkaisemalla 4. toukokuuta 2016 Italian tasavallan virallisen lehden numerossa 103 ehdotuksen suojatun alkuperänimityksen ”Pomodorino del Piennolo del Vesuvio” eritelmän muutoksen hyväksymiseksi.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.